
CAPITOLUL I – DISPOZIŢII GENERALE

Prin prezentul REGULAMENT se stabileşte organizarea, modul de funcţionare, componenţa, atribuţiile şi dotarea serviciului voluntar pentru situaţii de urgenţă conform Ordinului Ministerului Afacerilor Interne nr. 51/2024 pentru aprobarea Criteriilor de performanţă privind constituirea, încadrarea și dotarea serviciilor voluntare și a serviciilor private pentru situații de urgență.

1.1. Date referitoare la constituirea serviciului
Art.1 – (1) Serviciile de urgenţă voluntare sunt structuri specializate, altele decât cele aparţinând serviciilor de urgenţă profesioniste, organizate cu personal angajat şi/sau voluntar, în scopul apărării vieţii, avutului public şi/sau a celui privat împotriva incendiilor şi a altor calamităţi, în sectoarele de competenţă stabilite cu avizul inspectoratelor.Serviciile de urgenţă voluntare au în structură compartiment sau specialişti pentru prevenire, formaţii de intervenţie şi, după caz, dispecerate, ateliere de reparaţii şi de întreţinere.
(2) Constituirea, încadrarea şi dotarea serviciului de urgenţă voluntar se realizează pe baza criteriilor de performanţă elaborate de Inspectoratul General şi aprobate prin Ordinul ministrului afacerilor interne nr. 51 din 15.03.2024. Certificarea îndeplinirii criteriilor de performanţă se realizează prin emiterea de către Inspectoratul pentru Situaţii de Urgenţă „DOBROGEA” al judeţului Constanța a avizului de înfiinţare, respectiv pentru sector de competenţă a serviciului voluntar.
 (3) Organizarea şi funcţionarea serviciului de urgenţă voluntar se stabileşte prin regulamentul aprobat de consiliul local care l-a înfiinţat, cu respectarea criteriilor de performanţă.

1.2. Prezentarea succintă a activității serviciului în funcție de tipurile de risc gestionate
Art.2 – Structura serviciului voluntar și dotarea sunt dimensionate în funcţie de principalele tipuri de riscuri generatoare de situaţii de urgenţă, grupate în funcţie de natura lor, conform art. 3 din Anexa la OMAI 51/ din 15 martie 2024 pentru aprobarea Criteriilor de performanţă privind constituirea, încadrarea şi dotarea serviciilor voluntare şi a serviciilor private pentru situaţii de urgenţă.
Art.3 – (1) Structura organizatorică cu numărul de personal este prezentată în Anexa nr. 1 la Hotărârea consiliului local nr.  _____ din ________.
(2) Încadrarea personalului pe funcţii se va stabili prin Dispoziţie a primarului comunei Crucea, judeţul Constanța.
(3) Personalul serviciului voluntar trebuie să fie apt din punct de vedere fizic, medical și psihologic.
Art.4 – Sectorul de competenţă reprezintă, în cazul Serviciului Voluntar al comunei Crucea suprafața unității administrativ-teritoriale în care acesta a fost constituit.

1.3. Alte date de interes general
Art.5 – Relațiile dintre structurile serviciului voluntar sunt următoarele:
A.	Ierarhice:
a) Şeful Serviciului Voluntar are în subordine nemijlocită/directă întregul personal din componenţa Serviciului Voluntar.
b) Șeful compartimentului de prevenire și șeful de formație se subordonează șefului Serviciului Voluntar.
c) Șeful de formație coordonează activitatea întregului personal al formației;
d) Servanții pompieri se subordonează șefilor echipelor specializate.

B.	Funcționale:
a) Şeful serviciului Voluntar colaborează și conlucrează cu celelalte structuri funcționale din cadrul operatorului economic, pentru îndeplinirea atribuțiilor specifice, respectiv colaborează pe bază de reciprocitate cu alte servicii voluntare/private/profesioniste, ori de câte ori, amploarea situației de urgență depășește capacitatea de răspuns a serviciului Voluntar;
b) Şeful Serviciului Voluntar colaborează cu asociaţii profesionale şi organizaţii neguvernamentale, în baza unor protocoale, pentru limitarea şi înlăturarea situaţiilor de urgenţă.

CAPITOLUL II – ORGANIZAREA ŞI ATRIBUŢIILE
SERVICIULUI VOLUNTAR

2.1. CONDUCEREA ŞI STRUCTURA ORGANIZATORICĂ
Art.6 – (1) Serviciul Voluntar este condus de către şeful serviciului, angajat în mod obligatoriu pe această funcție.
(2) Șeful serviciului voluntar trebuie să îndeplinească următoarele condiții:
   - să aibă avizului inspectoratului competent teritorial;
   - să fie apt din punct de vedere fizic, medical și psihologic.

Art.7 – Serviciul Voluntar tip V2 are următoarea compunere: șef serviciu, compartiment pentru prevenire, precum și o grupă de intervenție care încadrează o autospecială de stingere cu apă și spumă și, după caz, una sau mai multe echipe specializate constituite în una sau mai multe formații de intervenție.

2.2. ATRIBUȚIILE SERVICIULUI VOLUNTAR
Art.8 – Serviciul voluntar are următoarele atribuții principale:
a) desfăşoară activităţi de informare şi instruire privind cunoaşterea şi respectarea regulilor şi măsurilor de prevenire, comportare şi apărare împotriva incendiilor sau dezastrelor; 
b) verifică modul de aplicare a normelor, reglementărilor tehnice şi dispoziţiilor care privesc protecția civilă și apărarea împotriva incendiilor, în domeniul de competenţă; 
c) execută acţiuni de intervenţie pentru stingerea incendiilor, avertizare-alarmare-căutare-deblocare-salvare-evacuare; 
d) acordă primul ajutor, asigură limitarea efectelor unei situaţii de urgenţă, protecţia persoanelor, a bunurilor materiale şi a mediului, evacuare, reabilitare, etc.: 
e) acordă ajutor persoanelor sinistrate sau a căror viaţă este pusă în pericol în caz de explozii, inundaţii, alunecări de teren, accidente precum şi în caz de dezastre pe teritoriul localităţii; 
f) participă la efectuarea de deblocări şi înlăturarea dărâmăturilor provocate de dezastre. În acest scop trebuie să cunoască planurile clădirilor şi ale instalaţiilor tehnologice din cadrul localităţii.

2.3. ATRIBUȚIILE COMPARTIMENTULUI ȘI ALE SPECIALIȘTILOR PENTRU PREVENIRE
Art.9 (1) Compartimentul pentru prevenire are ca principală atribuţie prevenirea riscurilor producerii unor situaţii de urgenţă prin activităţi de îndrumare şi control având în componență un șef compartiment și doi specialiști. 
(2) În vederea îndeplinirii atribuțiilor care le revin, compartimentul de prevenire efectuează următoarele: 
a) desfăşoară activităţi de informare şi instruire privind cunoaşterea şi respectarea regulilor şi a măsurilor de protecție civilă și de apărare împotriva incendiilor;  
b) planifică şi realizează, potrivit legii, acţiuni specifice, în vederea preîntâmpinării, reducerii sau eliminării riscurilor de producere a situaţiilor de urgenţă şi a consecinţelor acestora, a protecţiei populaţiei, a mediului, a bunurilor şi valorilor; 
c) desfăşoară activităţi de control, asistenţă tehnică de specialitate, verificarea şi informarea preventivă a populaţiei; 
d) asigură respectarea prevederilor actelor normative şi ale celorlalte reglementări privind apărarea împotriva incendiilor şi protecţia civilă; 
e) identificarea, evaluarea şi analizarea pericolelor potenţiale prin aprecierea posibilităţilor de apariţie a lor şi a consecinţelor acestora asupra vieţii oamenilor, mediului şi bunurilor materiale; 
f) conştientizarea riscurilor prin schimbul reciproc de informaţii dintre personalul care execută controlul de prevenire, factorii de decizie, personalul angajat şi alte persoane interesate sau implicate; 
g) informarea populaţiei şi a salariaţilor privind pericolele potenţiale, precum şi modul de comportare în situaţii de urgenţă; 
h) la nevoie, sprijină formaţia de intervenţie în acţiunile de gestionare a situaţiilor de urgenţă. 
(3) Activităţile de prevenire desfăşurate de personalul de prevenire se finalizează prin întocmirea unor note de control în care fiecare participant menţionează de regulă: locurile în care s-a desfăşurat activitatea, aspectele constatate, măsurile luate iar notele de control se centralizează, se analizează şi se păstrează la sediul primăriei într-un dosar special constituit iar pentru situaţiile deosebite constatate primarul va dispune măsurile care se impun pentru înlăturarea acestora.

2.4. ATRIBUȚIILE FORMAȚIILOR  DE INTERVENȚIE
Art.10 – Formaţia de intervenţie este condusă de un șef formație de intervenție și este compusă din o echipă de stingere a incendiilor formată din 3 persoane (dintre care un șef echipă și doi membri) şi o echipă de avertizare-alarmare-căutare-deblocare-salvare-evacuare formată din 3 persoane (dintre care un șef echipă și doi membri).
Art.11 – Atribuţiile principale ale formaţiei de intervenţie sunt următoarele:
a) limitarea şi înlăturarea urmărilor situaţiilor de urgenţă;
b) desfăşoară activitatea, potrivit legii, în vederea preîntâmpinării, reducerii, gestionării şi eliminării situaţiei de urgenţă;
c) asigură intervenţia operativă în cazul producerii unei situaţii de urgenţă.

2.5. ATRIBUȚIILE GRUPELOR DE INTERVENȚIE
	Art.12 – Atribuţiile principale ale grupei de intervenţie sunt următoarele:
a) organizează intervenţia unitară a serviciului voluntar pentru situaţii de urgentă şi înlăturarea efectelor negative ale calamitaţilor naturale şi catastrofelor;
b) în cazul apariţiei unor situaţii de urgenţă, anunţă imediat conducerea unităţii 
administrativ-teritoriale/insituția şi Inspectoratul pentru Situaţii de Urgentă „DOBROGEA” al judeţului Constanța;
c) cercetează, identifică şi evaluează efectele dezastrului care s-a produs în sectorul de 
competenţă;

2.6. ATRIBUȚIILE ECHIPELOR SPECIALIZATE
Art.13 – Echipa specializată pentru stingere incendii se constituie numai pentru serviciile voluntare care nu au obligația dotării cu autospeciale de stingere cu apă și spumă.
Art.14 – Atribuţiile principale ale echipei specializată pentru stingere incendii sunt următoarele:
a) asigură intervenţia pentru stingerea incendiilor sau pentru înlăturarea urmărilor situaţiilor de urgenţă, salvarea persoanelor, acordarea primului ajutor şi protecţia persoanelor, a animalelor şi a bunurilor periclitate de incendii sau în alte situaţii de situaţii de urgenţă/protecție civilă;
b) execută recunoaşteri în sectorul de competenţă, cu accent pe identificarea surselor de alimentare cu apă, menţinerea în stare de funcţionare a căilor de acces, a sistemelor de anunţare, alarmare, precum şi de alimentare cu apă în caz de incendiu;
Art.15 – Echipa specializată pentru avertizare-alarmare-căutare-deblocare-salvare-evacuare are atribuții în cazul situațiilor de urgență determinate de toate tipurile de risc identificate în sectorul de competenţă.
Art.16 – Atribuţiile principale ale echipei specializată pentru pentru avertizare-alarmare-căutare-deblocare-salvare-evacuare sunt următoarele:
a) acţionează în cadrul formaţiei de intervenţie, pentru salvarea răniţilor, a celor surprinşi sub dărâmături sau blocaţi în clădiri avariate sau distruse;
b) acţionează pentru deblocarea căilor de acces spre obiectivele de intervenţie şi pentru evacuarea răniţilor şi sinistraţilor;
c) localizarea şi limitarea avariilor la reţelele de utilitate publică care prezintă pericol pentru personalul de intervenţie sau cel afectat;
d) asigură transportul materialelor şi hranei în cazul unor situaţii de urgenţă;
e) asigură avertizarea/alarmarea populaţiei cu mijloace specifice, premergător, pe timpul sau după producerea unei situaţii de urgenţă.

CAPITOLUL III – ATRIBUŢIILE PERSONALULUI DIN STRUCTURA SERVICIULUI VOLUNTAR

3.1. ATRIBUȚIILE ȘEFULUI SERVICIULUI VOLUNTAR
Art.17 (1) Șeful serviciului voluntar este direct subordonat primarului comunei, preşedinte al Comitetului Local pentru Situaţii de Urgenţă, iar pe linia specializării – Inspectoratului pentru Situaţii de Urgenţă „Dobrogea” al judeţului Constanța, fiind şef al întregului personal din serviciului voluntar.
(2) Șeful serviciului voluntar răspunde de organizarea şi desfăşurarea tuturor activităţilor de prevenire şi intervenţie în situaţii de urgenţă, potrivit prevederilor legale, regulamentelor, instrucţiunilor şi ordinelor în vigoare. Șeful serviciului voluntar are următoarele atribuții: 
a) întocmeşte şi gestionează documentele de organizare şi funcţionare a activității serviciului voluntar; 
b) planifică și conduce activitatea de pregătire a personalului serviciului voluntar; c) asigură respectarea prevederilor actelor normative în vigoare; 
d) controlează aplicarea normelor de apărare împotriva incendiilor şi protecţie civilă în sectorul de competenţă; 
e) organizează şi asigură desfăşurarea activităţilor de prevenire la nivelul localităţii, sub coordonarea primarului (anual, planifică activităţile de prevenire, prin Graficul de control şi Graficul de informare publică, pe baza Programului de măsuri în vederea acordării asistenţei pentru prevenirea situaţiilor de urgenţă la gospodăriile populaţiei şi evidenţei operatorilor economici din subordinea consiliului local şi a instituţiilor publice din sectorul de competenţă; f) verifică întreținerea utilajelor și materialelor din dotare; 
g) conduce acțiunile de intervenție în limita competențelor stabilite; h) întocmește rapoartele de intervenție; 
i) asigură întocmirea planurilor operative de la nivelul unităţii administrativ – teritoriale (planuri de intervenție și/sau de apărare, în funcție de riscurile identificate în sectorul de competență, planuri de cooperare, planul de evacuare în caz de situații de urgență, planul sectorului de competență pe care sunt marcate zonele locuite, operatorii economici și instituțiile, sursele de alimentare cu apă, zonele greu accesibile și vulnerabile la riscuri); 
j) verifică petiţiile cetăţenilor în probleme privind situaţiile de urgenţă şi face propuneri primarului pentru soluţionarea acestora; 
k) înmânează primarului, săptămânal, toate documentele de control încheiate în săptămâna anterioară, în vederea constatării contravenţiilor şi aplicării sancţiunilor contravenţionale, conform reglementărilor în vigoare; 
l) întocmeşte, semestrial, analiza activităţii de prevenire şi a neregulilor constatate, pe care o supune dezbaterii consiliului local, şi propune măsuri pentru remedierea acestora (raportul de evaluare a capacităţii de apărare împotriva incendiilor şi protecţie civilă); 
m) participă la elaborarea şi aplicarea concepţiei de apărare împotriva incendiilor şi protecţie civilă la nivelul unităţii administrativ-teritoriale; 
n) propune includerea în bugetele proprii a fondurilor necesare organizării activităţii de apărare împotriva incendiilor şi protecţie civilă, dotării cu mijloace tehnice pentru apărarea împotriva incendiilor şi protecţie civilă şi echipamente de protecţie specifice; 
o) analizează respectarea încadrării în criteriile de constituire a serviciilor de urgenţă voluntare; 
p) răspunde de pregătirea serviciului de urgenţă voluntar, precum şi de participarea acestuia la concursurile profesionale; 
q) acordă sprijin pentru participarea la concursuri a cercurilor tehnico – aplicative de elevi „Prietenii pompierilor” și „Cu viața mea apăr viața”; 
r) întocmeşte Registrul istoric al serviciului voluntar; 
s) îndeplineşte funcţia de agent de inundaţii (numit prin dispoziție a primarului) la nivelul unităţii administrativ teritoriale; 
t) colaborează permanent cu agentul hidrotehnic din cadrul unității de gospodărire a apelor pentru aspecte privind starea tehnică și funcțională a construcțiilor hidrotehnice cu rol de apărare și a cursurilor de apă de pe raza unității administrativ – teritoriale; 
u) asigură, împreună cu secretarul Comitetului Local pentru Situaṭii de Urgenṭă, centralizarea datelor privind urmările fenomenelor hidrometeorologice periculoase având ca efect producerea de inundații, secetă hidrologică și poluări accidentale pe cursurile de apă; 
v) asigură, împreună cu secretarul Comitetului Local pentru Situaṭii de Urgenṭă, întocmirea şi transmiterea rapoartelor operative în maxim 24 de ore de la declanșarea evenimentului și nu mai mult de 12 ore de la încetarea fenomenului (pentru ultimul raport operativ); 
w) asigură, împreună cu secretarul Comitetului Local pentru Situaṭii de Urgenṭă, întocmirea Planului local de apărare împotriva inundațiilor, fenomene hidrometeorologice periculoase având ca efect producerea de inundații, secetă hidrologică, precum și incidente/accidente la construcţii hidrotehnice, poluări accidentale pe cursurile de apă al Comitetului Local pentru Situații de Urgență 
x) asigură întocmirea periodică a unor acțiuni de constientizare a populației asupra riscului pe care-l prezintă inundațiile și asupra măsurilor care trebuie întreprinse de fiecare cetățean pentru diminuarea pagubelor; 
y) asigură afișarea în locuri publice a extraselor din Planul local de apărare, a semnificației codurilor de culori pentru avertizările meteorologice şi hidrologice şi a semnalelor de alarmare acustică a populaţiei; 
(3) Prezentele atribuţii vor fi incluse și în Fişa postului.



3.2. ATRIBUȚIILE ȘEFULUI COMPARTIMENTULUI PENTRU PREVENIRE
Art.18 – Şeful compartimentului pentru prevenire se subordonează șefului serviciului voluntar și are următoarele atribuţii: 
a) coordonează desfăşurarea activităţilor de prevenire la nivelul localităţii; 
b) acţionează cu fermitate pentru înlăturarea imediată a stărilor de pericol pe care le constată şi urmăreşte rezolvarea lor operativă; 
c) stabileşte restricţii şi interdicţii la utilizarea sau efectuarea unor lucrări cu pericol dacă nu se respectă prevederile normelor de prevenire şi regulile de executare a lucrărilor cu risc; 
d) sprijină conducerile operatorilor economici din comună în realizarea măsurilor de protecţie şi instruirea personalului în domeniul situaţiilor de urgenţă; 
e) informează conducerile operatorilor economici, şeful serviciului voluntar, consiliul local imediat după ce a constatat nereguli grave, sau stări de pericol de incendiu, explozii sau accidente tehnologice; 
f) în cazul producerii unor situaţii de urgenţă, poate alerta serviciul voluntar şi participa la nevoie, la limitarea şi lichidarea situaţiei de urgenţă; 
g) consemnează neregulile în carnetele cu constatările rezultate din controale (cele de la gospodăriile populaţiei) şi în notele de control (cele de la instituţiile publice şi operatorii economici din subordinea consiliului local, de la unităţile de învăţământ şi de la operatorii economici din sectorul de competenţă, cu care s-au încheiat contracte de intervenţie); 
h) prezintă şefului de serviciu carnetele cu constatările rezultate sau notele de control; i) cunoaşte sensul principiilor care stau la baza desfăşurării activităţii de prevenire (principiul legalităţii, principiul imparţialităţii şi independenţei, principiul confidenţialităţii, principiul transparenţei, principiul continuităţii şi gradualităţii); 
j) propune includerea în bugetele proprii a fondurilor necesare organizării activităţii de prevenire, dotării cu mijloace tehnice şi echipamente de protecţie specifice.

3.3. ATRIBUȚIILE SPECIALIȘTILOR PENTRU PREVENIRE
Art.19 – Membrii compartimentului pentru prevenire au următoarele atribuţii: 
a) acţionează cu fermitate pentru înlăturarea imediată a stărilor de pericol pe care le constată şi urmăreşte rezolvarea lor operativă; 
b) stabilesc restricţii şi interdicţii la utilizarea sau efectuarea unor lucrări cu pericol dacă nu se respectă prevederile normelor de prevenire şi regulile de executare a lucrărilor cu risc; 
c) verifică dotarea şi starea tehnică a mijloacelor de primă intervenţie în caz de incendiu, sursele de alimentare cu apă (rezervoarele de apă de incendiu şi hidranţi exteriori de incendiu) de la operatorilor economici şi cele aparţinând comunei; 
d) controlează locurile de muncă unde se execută lucrări cu foc sau lucrări periculoase;
 e) sprijină conducerile operatorilor economici din comună în realizarea măsurilor de protecţie şi instruirea personalului în domeniul situaţiilor de urgenţă; 
f) informează conducerile operatorilor economici, şeful serviciului voluntar, consiliul local imediat după ce a constatat nereguli grave sau stări de pericol de incendiu, explozii sau accidente tehnologice; 
g) urmăresc modul de respectare a regulilor privind interzicerea fumatului şi focului deschis în locurile stabilite; 
h) verifică menţinerea liberă şi în stare de utilizare a căilor de acces pentru intervenţie şi de evacuare în caz de situaţii de urgenţă în sectorul de competenţă; 
i) în cazul producerii unor situaţii de urgenţă, alertează serviciul voluntar şi participă la nevoie, la limitarea şi lichidarea situaţiei de urgenţă; 
j) consemnează neregulile în carnetele cu constatările rezultate din controale (cele de la gospodăriile populaţiei) şi în notele de control (cele de la instituţiile publice şi operatorii economici din subordinea consiliului local, de la unităţile de învăţământ şi de la operatorii economici din sectorul de competenţă, cu care s-au încheiat contracte de intervenţie); 
k) prezintă şefului de serviciu carnetele cu constatările rezultate sau notele de control; 
l) cunoaşte sensul principiilor care stau la baza desfăşurării activităţii de prevenire (principiul legalităţii, principiul imparţialităţii şi independenţei, principiul confidenţialităţii, principiul transparenţei, principiul continuităţii şi gradualităţii)

3.5. ATRIBUȚIILE ȘEFULUI GRUPEI DE INTERVENȚIEI
Art.20 – Este şeful nemijlocit al personalului din compunerea grupei de intervenţie şi are următoarele atribuţii:
a) păstrează evidenţa membrilor echipajului/grupei de intervenţie /echipei specializate pe care o conduce;
b) se preocupă în permanenţă de menţinerea în permanentă stare de funcţionare a tehnicii din dotare;
c) mobilizează şi conduce grupa/echipajul/echipa la activităţile la care ia parte;
d) coordonează activitatea membrilor grupei de intervenție, stabilind atribuţiile fiecăruia în cazul participării la intervenţie;
e) informează şeful serviciului şi/sau şeful formaţiei imediat ce survine o modificare în structura grupei de intervenţie sau a datelor personale ale membrilor (schimbare de nume, loc de muncă, domiciliu, număr de telefon, etc.);

3.6. ATRIBUȚIILE ȘEFULUI ECHIPEI SPECIALIZATE
Art.21 – Şeful echipei specializate are următoarele atribuţii:
a) se subordonează şefului formaţiei de intervenţie şi îndeplineşte sarcinile date de către acesta;
b) pune în aplicare ordinele şefului formaţiei de intervenţie şi asigură transmiterea acestora membrilor echipei;
c) mânuieşte accesoriile, dispozitivele şi utilajele din dotarea serviciului voluntar pentru îndeplinirea misiunilor primite;
d) asigură şi urmăreşte executarea operaţiunilor pentru desfăşurarea intervenţiei;
e) pune în aplicare ordinele şefului serviciului voluntar transmise direct sau prin şeful sectorului;
f) participă la recunoaşterea locului incendiului/situaţiei de urgenţă şi dă misiuni subordonaţilor;
g) asigură cercetarea iniţială pentru identificarea prezenţei substanţelor periculoase;
h) conduce acţiunile echipei;
i) aplică tehnici şi tactici pentru stingerea incendiilor;
j) informează şeful sectorului despre schimbările de natură operativă ce apar pe parcursul intervenţiei;
k) este şeful echipei de salvare la ordinul şefului serviciului voluntar;
l) ţine permanent legătura cu membrii echipei şi cu şeful de sector;
m) acţionează la nevoie cu mijloace de primă intervenţie;
n) utilizează echipamentele de comunicaţii;
o) recepţionează şi transmite ordine, semne şi semnale;
p) cunoaşte mijloacele specifice de alarmare şi semnalele de alarmare, locurile de evacuare;
q) îndeplineşte şi alte sarcini trasate de şeful serviciului.

3.7. ATRIBUȚIILE MEMBRILOR GRUPELOR DE INTERVENȚIE
Art.22 –  Membrii grupelor de intervenție au următoarele atribuții:
a) participă la pregătirea teoretică, exerciţii şi aplicaţii practice, situaţii speciale şi concursuri profesionale;
b) răspund prompt la apelul lansat în cazul producerii unor situaţii de urgenţă, se prezintă rapid la locul stabilit şi participă efectiv la acţiunea pentru care au fost chemaţi;
c) se preocupă de întreţinerea şi folosirea judicioasă a dotării;
d) poartă echipament de protecţie specific, în cadrul tuturor acţiunilor la care participă: situaţii de urgenţă, exerciţii şi aplicaţii practice, concursuri, etc.
e) în cadrul echipajului/grupei de intervenţie /echipei specializată, se pot stabili funcţii speciale pe care membrii acestora le îndeplinesc în paralel cu atribuţiile de bază pe care le au.

3.8. ATRIBUȚIILE MEMBRILOR ECHIPELOR SPECIALIZATE
Art.23 – Membrii echipelor specializate pentru stingere incendii au următoarele atribuţii:
a) se subordonează şefului echipei şi îndeplinesc sarcinile date de către acesta;
b) mânuiesc accesoriile, dispozitivele şi utilajele din dotare pentru îndeplinirea misiunilor primite;
c) execută tehnici de intervenţie adecvate pentru stingerea incendiului şi acţionează prioritar pentru salvarea persoanelor;
d) execută atribuţii specifice la tipul de utilaj pe care îl deservesc;
e) asigură întreruperea alimentării cu energie electrică şi gaze naturale;
f) aplică tehnici şi tactici pentru stingerea incendiilor;
g) ţin permanent legătura cu şeful echipei şi cu membrii acesteia;
h) acţionează la nevoie cu mijloace de primă intervenţie;
i) se amplasează cât mai aproape de zona de ardere şi acţionează direct pentru limitarea propagării şi lichidării focarelor;
j) sprijină, prin acţiunea lor, activitatea de salvare a persoanelor şi bunurilor;
k) comunică orice modificare a situaţiei operative ce se produce pe timpul misiunii;
l) cooperează şi se protejează reciproc, urmărind permanent evoluţia incendiului, existenţa pericolului de producere a exploziilor sau pierderea capacităţii portante a elementelor de construcţie (prăbuşirea acestora);
m) recepţionează şi transmite ordine, semne şi semnale;
n) se preocupă pentru cunoaşterea în detaliu a tuturor accesoriilor și materialelor din dotare și/sau a celorlalte utilaje precum și modul de lucru cu acestea;
o) utilizează echipamentele de comunicaţii.
Art.24 – Membrii echipelor specializate pentru avertizare-alarmare-căutare-deblocare-salvare-evacuare au următoarele atribuţii:
a) se subordonează şefului echipei şi îndeplinesc sarcinile date de către acesta;
b) asigură sprijin în acțiunile de intervenție la calamități sau dezastre și salvarea persoanelor aflate în pericol;
c) la ordin, execută recunoaşteri şi semnalizează/delimitează zona de intervenţie;
d) execută căutarea persoanelor cu mijloacele din dotare;
e) asigură evacuarea, salvarea şi/sau protecţia persoanelor, animalelor şi bunurilor şi reducerea impactului negativ asupra mediului;
f) aplică tehnici de salvare a persoanelor şi mânuiesc accesoriile din categoriile: scări manuale, descarcerare, tăiat şi demolat, salvare şi prim ajutor medical, alte accesorii diverse;
g) asigură sprijin în acordarea asistenţei medicale de urgenţă;
h) asigură întreruperea alimentării cu energie electrică şi gaze naturale;
i) asigură executarea desfacerilor sau a demolărilor;
j) asigură protecţia căilor destinate salvării şi evacuării persoanelor, animalelor şi bunurilor materiale, protecţia instalaţiilor şi construcţiilor situate în zona afectată;
k) asigură iluminarea zonei de intervenţie;
l) asigură transportul efectivelor şi altor materiale la locul intervenţiei;
m) asigură consolidarea elementelor de construcţie care ameninţă cu prăbuşirea, executarea de treceri printre şi peste dărâmături spre locul intervenţiei;
n) acționează în cadrul formației de intervenție, pentru salvarea răniților, a celor surprinși sub dărâmături sau blocați în adăposturi, clădiri avariate sau distruse;
o) acționează pentru deblocarea căilor de acces spre obiectivele de intervenție și pentru evacuarea răniților și sinistraților;
p) asigură avertizarea-alarmarea salariaţilor cu ajutorul mijloacelor specifice din dotare;
q) localizează și limitează avariile la rețelele de utilitate publică care prezintă pericol pentru personalul de intervenție sau cel afectat;
r) asigură transportul materialelor și hranei în cazul unor situații de urgență;
s) utilizează echipamentele de comunicaţii;
t) cunosc în permanență situația evacuării persoanelor și bunurilor materiale.

3.9. ATRIBUȚIILE conducătorilor autospecialelor de intervenție
Art.25 – Conducătorii  autospecialelor se subordonează şefului grupei de intervenţie care are în dotare şi exploatare autovehiculul. Pe timpul pregătirii şi desfăşurării intervenţiei are următoarele atribuţiuni:
a) răspunde de capacitatea de intervenţie şi starea de întreţinere şi funcţionare a autospecialei de intervenţie;
b) completează foaia de parcurs şi carnetul de bord al autospecialei de intervenţie;
c) desfăşoară activităţile simple de întreţinere;
d) propune efectuarea reparaţiilor şi întreţinerilor ce necesită un service specializat;
e) informează şeful echipajului/grupei de intervenţie cu orice problemă care apare la autospecială;
f) ţine evidenţa tehnicii, accesoriilor, materialelor, aparatelor care au fost distribuite din autospeciala de intervenţie pentru acţiuni de intervenţie;
g) dispune autovehiculul în locuri în care să permită o acţiune uşoară şi rapidă, din proprie iniţiativă sau la dispoziţia şefului echipajului/grupei de intervenţie sau punctului de lucru;
h) informează superiorii despre capacitatea de intervenţie a autospecialei;

CAPITOLUL IV - DISPOZIŢII TRANZITORII ȘI FINALE
4.1 REALIZAREA INTERVENȚIEI 
Art.25 – (1) Conducerea intervenției se asigură de către primar, până la finalizarea acesteia ori până la sosirea structurilor profesioniste de intervenție ale inspectoratului pentru situaţii de urgenţă „Dobrogea” al judeţului Constanța. 
(2) Intervenția se realizează gradual, astfel: 
a) alarmarea serviciului voluntar, concomitent cu anunțarea/alertarea structurilor profesioniste de intervenție ale inspectoratului pentru situaţii de urgenţă „Dobrogea” al judeţului Constanța, precum și, după caz, a entității cu care a fost încheiat contract, convenție de colaborare sau protocol; 
b) realizarea intervenției propriu-zise de către serviciul voluntar; 
c) acordarea de sprijin la intervenție, cu tehnică și personal specializat, de către entitatea cu care a fost încheiat contract, convenție de colaborare sau protocol; 
d) participarea la intervenție, cu tehnică și personal specializat, a structurilor profesioniste de intervenție ale inspectoratului pentru situaţii de urgenţă „Dobrogea” al judeţului Constanța. 

4.2. OBLIGAŢII PRIVIND SĂNĂTATEA ŞI SECURITATEA ÎN MUNCĂ 
Art.26 PERSONALUL CU ATRIBUŢII DE CONDUCERE A INTERVENŢIILOR: 
a) adoptă tactici de intervenţie care să aibă în vedere, cu prioritate, asigurarea securităţii proprii şi a personalului din subordine prin amplasarea forţelor şi mijloacelor astfel încât să existe permanent posibilitatea retragerii în condiţii de siguranţă în cazul producerii unor explozii, răbufniri de flacără, prăbuşiri de elemente de construcţie etc.; 
b) urmăreşte folosirea echipamentelor şi mijloacelor de protecţie individuală adecvate situaţiei respective; 
c) ia în considerare competenţele personalului din subordine, în ceea ce priveşte executarea misiunilor, având în vedere aspectele ce vizează securitatea şi sănătatea în muncă. 
Art.27 PERSONALUL CU ATRIBUŢII DE EXECUŢIE: 
a) desfăşoară activitatea la intervenţie conform competenţelor, executând doar operaţiunile ordonate; 
b) exploatează corespunzător autospecialele, utilajele, mijloacele şi accesoriile din dotare; 
c) monitorizează permanent locul unde îşi desfăşoară activitatea, în vederea identificării în timp util a unor factori care i-ar putea pune în pericol integritatea corporală, iar în cazul identificării unor astfel de factori va lua măsuri urgente de adăpostire/evacuare, fără a aştepta un ordin în acest sens. 

4.3 PREGĂTIREA PERSONALULUI SERVICIULUI VOLUNTAR 
Art.28 – (1) Pregătirea personalului serviciului voluntar se realizează prin: programe de pregătire, instruiri, convocări, verificări, exerciții și concursuri profesionale, care se cuprind în planul de pregătire în domeniul situațiilor de urgență. 
(2) Coordonarea activității de pregătire a personalului serviciului voluntar se execută de inspectoratul pentru situaţii de urgenţă „Dobrogea” al judeţului Constanța.
(3) Programele de pregătire și exercițiile din planul de pregătire în domeniul situațiilor de urgență prevăzut la alin. (1) se stabilesc în funcție de tipurile de risc identificate în sectorul de competență și de particularitățile intervenției. 

4.4 ECHIPAMENTUL DE PROTECȚIE, UNIFORMA ȘI ÎNSEMNELE DISTINCTIVE 
Art.29 – (1) Echipamentul de protecție și uniforma trebuie să fie inscripționate, vizibil, cu denumirea serviciului voluntar. 
(2) Uniforma și echipamentul de protecție se asigură, gratuit, potrivit prevederilor art. 39 alin. (3) Din legea nr. 307/2006, republicată. art. 33 pentru activitatea desfăşurată şi în mod deosebit pentru fapte de curaj, sacrificiu sau eroism, personalul serviciului voluntar, la propunerea şefului serviciului poate fi recompensat cu diplome, distincţii sau sume de bani provenite din fonduri special constituite, din donaţii sau sponsorizări aprobate de consiliul local al comunei Crucea.

 4.5 NORMA DE DOTARE A SERVICIULUI VOLUNTAR 
Art.30 – (1) În baza normei orientative de dotare, serviciul voluntar își stabilește propria normă de dotare în funcție de tipul serviciului, riscurile identificate, precum și de tipul/capacitatea/destinația mijloacelor de intervenție, astfel încât să asigure: 
a) Intervenția operativă și gestionarea tuturor situațiilor de urgență în funcție de riscurile identificate; 
b) Spații pentru garare/revizie a mijloacelor de intervenție; 
c) Capacitatea maximă de lucru a utilajelor; 
d) îndeplinirea atribuțiilor și asigurarea protecției personalului serviciului. 
(2) Componenţa nominală a membrilor serviciului voluntar al comunei Crucea şi stabilirea normei proprii de dotare a serviciului voluntar pentru situaţii de urgenţă va fi aprobată de primarul comunei Crucea la propunerea șefului serviciului voluntar. 

4.6 DISPOZIȚII FINALE 
Art.31 Serviciul voluntar constituit în localitatea Crucea va funcţiona după acest regulament asigurând o eficienţă sporită activităţii de prevenire şi intervenţie în situaţii de urgenţă de pe teritoriul comunei. 
Art.32 La data intrării în vigoare a prezentului regulament de organizare şi funcţionare orice dispoziţie contrară îşi încetează aplicabilitatea. 
Art.33 Prezentul regulament va fi completat periodic cu precizări specifice noilor modificări legislative. 
Art.34 Modificările regulamentului vor fi aprobate prin şedinţă a consiliului local al comunei Crucea şi vor fi aduse la cunoştinţa membrilor serviciului voluntar în cel mai scurt timp.

